钦定古今图书集成/明伦汇编/氏族典/第466卷 > 《廖用贤尚友录》 > 桂恭
## 钦定古今图书集成/明伦汇编/氏族典/第466卷 > 《廖用贤尚友录》 > 桂恭

按《万姓统谱》：“恭慈谿人，天性至孝。父宗蕃，充邑庠生，
以楷书预修《永乐大典》，书成将授官，得疾告归。恭甫
八岁，即能承顺颜色，侍奉汤药，顷刻不离左右。洎长
有室，益加恭敬，凡亲所欲，必先意迎合来问疾者，见
语意相得，辄具馔延款，以悦亲心。宗蕃性严重躁急，
稍不适意，辄怒不食。恭夫妇跪床下，候怒解得意方”
敢起，溷厕湢浴，未尝委之婢仆，四十年如一日。正统
丁卯，东邻火迫，宗蕃疾剧不能起，恭抱父号恸，须臾
风止火灭，父获以安。成化己丑，恭得疾类其父，忽有
老人款门，授以丸药，遂辞去，酬以金，却之，出门不知
所往。已而饮所授药，恭病遂起，人以为纯孝之报。